চুনারুঘাট প্রতিনিধি ॥ চুনারুঘাট প্রেসক্লাবের সদস্য ও দৈনিক ইনকিলাব এবং দৈনিক আজকের হবিগঞ্জ এর চুনারুঘাট প্রতিনিধি সাংবাদিক এস. এম. সুলতান খান দুর্বৃত্তদের হামলায় আহত হয়েছেন। এ সময় হামলাকারীরা তার নিকট থেকে অর্থকরি লুটে নেয়। এ ব্যাপারে থানায় মামলা দায়ের করা হয়েছে। জানা যায়, গতকাল শুক্রবার সকাল ১০টার দিকে উপজেলার রাণীগাঁও গ্রামের বাসিন্দা সাংবাদিক এস. এম. সুলতান খানের উপর একই এলাকার ফারুক, জামালসহ একদল দুর্বৃত্ত এলোপাতারী হামলা চালায়। এ সময় তার চিৎকারে স্বজনরা এগিয়ে আসলে তার স্ত্রীর গলার স্বর্ণালঙ্কারসহ মালামাল লুট করে নিয়ে যায়। হামলায় সুলতান খান আহত হন। খবর পেয়ে চুনারুঘাট থানার এস আই আশিকুর রহমানের নেতৃত্বে একদল পুলিশ ঘটনাস্থল পরিদর্শন করেন। আহত অবস্থায় তাকে চুনারুঘাট হাসপাতালে ভর্তি করা হয়েছে।